Wunpawng Mungdan Shanglawt Hpung (KIO) hte Myen asuya lapran gap hkat jahkring na jin jin masa kaw du nga sai re.
KIO gaw, gap hkat jahkring myit n hkrum ai tinang jinghku dap ni rai nga ai Rahkai AA, Balawng TNLA hte Kokang MNDAA ni hpe ‘hpa majaw KIO gaw Myen hte gap jahkring na shakut ra ai lam’ sanglang dan ai laika ni hpe dai hpung masum hpe lai wa sai bat laman jaw ai lam, Laiza shiga lawk hku chye lu ai.
Myen hte KIO shanglawm ai Dingdung Daw Daphpawm hpung mali dat kasa ni gaw Nov. 10 grupyin hta hkrum hkat na shajin nga sai lam wuhpung lahkawng shiga lawk hku chye lu ai.
KIO tang madun tawn ai bilateral gap hkat jahkring na hkrang hpe Myen asuya, Myen hpyendap hkapla ai rai yang, gap jahkring na jin jin re nga, Laiza na ginjaw salang ni tsun ai re.
Ndai ‘November praw de DDD hpung mali hte hkrum hkat ai shaloi, gap hkat jahkring sen htu lu na lam nga ai’ nga nna Myen asuya gumsan magam rung, Hkringmang U Zaw Hte gaw October 25 Naypyidaw shiga sanglang hpawng e tsun wa sai re.
Asuya hte DDD lapran Sammung sinpraw Kyengtung e lahkawng lang hkrum ai kaw, hpang jahtum hkrum hkat ai nhtoi gaw September 17 ya shani re. Dai zuphpawng hta October htum wa de bai hkrum hkat na matu myit hkrum da tim, n lu hkrum mat ai re.
Hpa tau hkau ritkawp tara n tawn ai gap jahkring ai san san sha galaw na matu asuya hpe KIO tang madun tawn ai re lam, Laiza na KIO salang ni tsun ai re.
Dukaba Nban La, shi KIO ginjaw komiti tingnyang up tai wa ai 2018 shaning n’nan kaw nna tatmadaw Myen asuya dap hte gap jahkring ai lam hpe galaw na matu lam tam woi shakut nga ai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn